Bok van Blerk en Hanna Grobler verwelkom eerstelingHanna Grobler en Bok van Blerk. Foto: Maroela Media. Die gewilde glanspaartjie Bok van Blerk en Hanna Grobler het onlangs vir die eerste keer ouers geword. Die egpaar se mediawoordvoerder, Jenny Griesel, het die nuus Woensdag aan Maroela Media bevestig. Van Blerk (Louis Pepler) en Grobler, wat bekend is daarvoor dat hulle uit die kollig bly, het die nuus vir die hele duur van haar swangerskap uit die media gehou. Hulle is in Mei 2015 deur “diep waters” toe hulle hul seuntjie verloor het. Hy is doodgebore. Griesel sê die egpaar gaan in dié stadium nog nie enige inligting oor hul eersteling bekend maak nie, behalwe dat beide ma en die bondeltjie gesond is. Die egpaar sal in Maart vanjaar drie jaar getroud wees. Van Blerk is hoofsaaklik bekend as sanger en akteur, en Grobler as aktrise en die hoof- uitvoerende beampte van die Hanna Charity and Empowerment Foundation, ŉ liefdadigheidsorganisasie wat hom toespits op die bekamping van armoede.